हिमंत बिस्वा सरमा ने ली असम के मुख्यमंत्री पद की शपथ
असम में हिमंत बिस्वा सरमा ने मुख्यमंत्री पद की शपथ ले ली है। राज्यपाल जगदीश मुखी ने उन्हें शपथ दिलाई। उनके शपथ ग्रहण कार्यक्रम में भाजपा के राष्ट्रीय अध्यक्ष जे.पी.नड्डा भी मौजूद रहे।
गुवाहाटी. असम में हिमंत बिस्वा सरमा ने मुख्यमंत्री पद की शपथ ले ली है। राज्यपाल जगदीश मुखी ने उन्हें शपथ दिलाई। उनके शपथ ग्रहण कार्यक्रम में भाजपा के राष्ट्रीय अध्यक्ष जे.पी.नड्डा भी मौजूद रहे। शपथ ग्रहण के दौरान सरमा ने पारंपरिक ‘पट रेशम’ की धोती और कुर्ता धारण किया हुआ था तथा अपने गले में मुगा ‘गमोसा’ डाला हुआ था। उन्होंने असमी भाषा में पद एवं गोपनीयता की शपथ ली। कोविड-19 के सख्त प्रोटोकॉल के बीच उनके साथ 14 और विधायकों ने शपथ ली। आपको बता दें कि कल गुवाहाटी में भाजपा विधायक दल की बैठक में हिमंत बिस्व सरमा को भाजपा विधायक दल का नेता चुना गया था। उन्होंने भाजपा के नेता सर्बानांद सोनोवाल की जगह ली। सरमा के विधायक दल के नेता चुने जाने के बाद रविवार को भाजपा महासचिव (संगठन) बी एल संतोष ने कहा कि सरमा ‘‘सज्जन और दयालु व्यक्ति सोनोवाल के योग्य उत्तराधिकारी होंगे।’’ भाजपा के वरिष्ठ नेता भूपेंद्र यादव ने कहा कि असम के लोग उनके प्रशासनिक अनुभव और जनता के लिए काम करने के प्रति समर्पण से काफी कुछ हासिल करेंगे। केंद्रीय मंत्री स्मृति ईरानी ने अपने ट्वीट में कहा, ‘‘असम में भाजपा विधायक दल का नेता चुने जाने पर हिमंत बिस्व जी को बधाई। मैं उन्हें शुभकामनाएं देती हूं। वह असम में प्रधानमंत्री नरेंद्र मोदी जी के विकास के एजेंडे को आगे बढ़ाएंगे।’’असम की 126 सदस्यीय विधानसभा में सत्तारूढ़ गठबंधन को 75 सीटें मिली हैं। भाजपा को 60 सीटें मिली हैं जबकि उसके गठबंधन साझेदार असम गण परिषद (एजीपी) व यूनाइटेड पीपल्स पार्टी लिबरल (यूपीपीएल) को क्रमश: नौ और छह सीटें मिली हैं।